Κανονισμός (ΕΚ) αριθ. 446/2004 της Επιτροπής

της 10ης Μαρτίου 2004

για την ακύρωση ορισμένων αποφάσεων που αφορούν τα ζωικά υποπροϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 10 παράγραφος 4,

τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(3), όπως τροποποιήθηκε τελευταία από τον κανονισμό (ΕΚ) αριθ. 808/2003 της Επιτροπής(4), και ιδίως το άρθρο 32 παράγραφος 1,

Εκτιμώντας τα ακόλουθα:

(1) Η οδηγία 90/425/ΕΟΚ καθορίζει τους κανόνες για την υγεία των ζώων και τη δημόσια υγεία σε σχέση με ορισμένα ζωικά υποπροϊόντα. Η εν λόγω οδηγία παρέχει τη νομική βάση για την απόφαση 97/735/ΕΚ της Επιτροπής, της 21ης Οκτωβρίου 1997, σχετικά με ορισμένα μέτρα προστασίας όσον αφορά το εμπόριο ορισμένων κατηγοριών ζωικών αποβλήτων θηλαστικών(5), όπως τροποποιήθηκε τελευταία από την απόφαση 1999/534/ΕΚ του Συμβουλίου(6), και για την απόφαση 2001/25/EΚ της Επιτροπής, της 27ης Δεκεμβρίου 2000, που απαγορεύει τη χρήση ορισμένων υποπροϊόντων ζωικής προέλευσης στις ζωοτροφές(7).

(2) Ο κανονισμός (ΕΚ) αριθ. 1774/2002 παρέχει τη νομική βάση για την απόφαση 92/562/ΕΟΚ της Επιτροπής, της 17ης Νοεμβρίου 1992, περί εγκρίσεως εναλλακτικών συστημάτων θερμικής επεξεργασίας για τη μεταποίηση υλικού υψηλού κινδύνου(8), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.

(3) Η οδηγία 2002/33/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2002, για την τροποποίηση των οδηγιών του Συμβουλίου 90/425/ΕΟΚ και 92/118/ΕΟΚ όσον αφορά στις απαιτήσεις υγείας για τα ζωικά υποπροϊόντα τροποποίησε σε μεγάλο βαθμό τις εν λόγω οδηγίες, με στόχο κυρίως να περιορίσει τα πεδία εφαρμογής τους ώστε να καλύπτουν μόνον τα ζωικά προϊόντα που προορίζονται για κατανάλωση από τον άνθρωπο και τους παθογόνους παράγοντες.

(4) Το σύνολο των κοινοτικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο περιλαμβάνεται πλέον στον κανονισμό (EΚ) αριθ. 1774/2002.

(5) Συνεπώς, για λόγους συνέπειας και σαφήνειας της κοινοτικής νομοθεσίας, επιβάλλεται η ακύρωση των αποφάσεων 92/562/ΕΟΚ, 97/735/ΕΚ και 2001/25/ΕΚ.

(6) Tα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αποφάσεις που ακυρώνονται

Οι αποφάσεις 92/562/ΕΟΚ, 97/735/ΕΚ και 2001/25/ΕΚ ακυρώνονται.

Άρθρο 2

Θέση σε ισχύ και εφαρμογή

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 315 της 19.11.2002, σ. 14.

(3) ΕΕ L 273 της 10.10.2002, σ. 1.

(4) ΕΕ L 117 της 13.5.2003, σ. 1.

(5) ΕΕ L 294 της 28.10.1997, σ. 7.

(6) ΕΕ L 204 της 4.8.1999, σ. 37.

(7) ΕΕ L 6 της 11.1.2001, σ. 16.

(8) ΕΕ L 359 της 9.12.1992, σ. 23.